PREDKLADACIA SPRÁVA
Návrh vyhlášky Ministerstva zdravotníctva Slovenskej republiky, ktorou sa mení a dopĺňa vyhláška Ministerstva zdravotníctva Slovenskej republiky č. 298/2022 Z. z., ktorou sa ustanovujú podrobnosti výpočtu príslušného násobku hrubého domáceho produktu pre stanovenie prahovej hodnoty posudzovaného lieku (ďalej len „návrh vyhlášky“), sa predkladá ako iniciatívny materiál. Návrh reaguje na vývoj ekonomickej situácie v Slovenskej republike, na zistenia a odporúčania vyplývajúce z analýzy Útvaru hodnoty za peniaze Ministerstva financií Slovenskej republiky (ďalej len „ÚHP“) a na pripravované zmeny zákona č. 363/2011 Z. z. o rozsahu a podmienkach úhrady liekov, zdravotníckych pomôcok a dietetických potravín na základe verejného zdravotného poistenia a o zmene a doplnení niektorých zákonov v znení neskorších predpisov (ďalej len „zákon č. 363/2011 Z. z.“).
Vyhláška Ministerstva zdravotníctva Slovenskej republiky č. 298/2022 Z. z., ktorou sa ustanovujú podrobnosti výpočtu príslušného násobku hrubého domáceho produktu pre stanovenie prahovej hodnoty posudzovaného lieku, je vykonávacím predpisom zákona č. 363/2011 Z. z. a upravuje spôsob výpočtu príslušného násobku hrubého domáceho produktu používaného na stanovenie prahovej hodnoty posudzovaného lieku.
Cieľom predloženého návrhu vyhlášky je vytvoriť primeranejšie a predvídateľnejšie nastavenie prahových hodnôt, ktoré bude lepšie zohľadňovať ekonomickú výkonnosť Slovenskej republiky a možnosti financovania zdravotnej starostlivosti z verejného zdravotného poistenia. Návrh zároveň zosúlaďuje terminológiu vyhlášky so zákonom č. 363/2011 Z. z., najmä so zavedením pojmu relevantný komparátor, a rozširuje zvýšenú úroveň prahových hodnôt aj na lieky určené na pediatrickú indikáciu.
Predmetom návrhu vyhlášky je ustanovenie referenčnej hodnoty hrubého domáceho produktu na obyvateľa vo výške 24 013,40 eura a jej fixácia na obdobie troch rokov od nadobudnutia účinnosti vyhlášky. Referenčnou hodnotou je hodnota hrubého domáceho produktu v bežných cenách podľa § 7 ods. 4 zákona č. 363/2011 Z. z. stanovená pre rok 2026. Fixácia referenčnej hodnoty má zvýšiť predvídateľnosť vývoja prahových hodnôt a finančných dopadov rozhodnutí o úhrade liekov z verejného zdravotného poistenia. Zároveň sa ustanovuje povinnosť aktualizovať referenčnú hodnotu HDP.
Návrh ďalej upravuje koeficienty násobku referenčnej hodnoty hrubého domáceho produktu a hranice inkrementálneho prínosu vyjadreného v rokoch života štandardizovanej kvality (QALY). Pre štandardné lieky sa zavádzajú tri úrovne prahovej hodnoty s koeficientmi 1,25, 2 a 2,3 a s hranicami inkrementálneho prínosu 0,20 QALY a 0,50 QALY. Pre lieky na ojedinelé ochorenie, lieky na inovatívnu liečbu a lieky na pediatrickú indikáciu sa počet úrovní zužuje z troch na dve, s koeficientmi 4 a 8. Navrhovaná úprava má lepšie diferencovať prahovú hodnotu podľa veľkosti relatívneho prínosu lieku a prispieť k udržateľnému využívaniu verejných zdrojov.
Návrh vyhlášky nie je predmetom vnútrokomunitárneho pripomienkového konania.
Návrh vyhlášky je v súlade s Ústavou Slovenskej republiky, ústavnými zákonmi, nálezmi Ústavného súdu Slovenskej republiky, zákonmi, medzinárodnými zmluvami, ktorými je Slovenská republika viazaná, a s právom Európskej únie. Návrh vyhlášky je v súlade s Európskou chartou miestnej samosprávy.
Dátum nadobudnutia účinnosti vyhlášky sa navrhuje od 1. decembra 2026.
